Source: http://skolenie.slov-lex.sk/pravne-predpisy/SK/ZZ/2010/237/vyhlasene_znenie.html
Timestamp: 2020-04-01 11:36:20+00:00
Document Index: 15283477

Matched Legal Cases: ['§ 16', '§ 6', '§ 1', '§ 35', '§ 11', '§ 6', '§ 16']

237/2010 Z.z. - Nariadenie vlády Slovenskej republi... - Slov-lex
237/2010 Z.z./
237/2010 Z. z.
ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov
Vláda Slovenskej republiky podľa § 16 ods. 6 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení zákona č. 285/2008 Z. z. a podľa § 6 ods. 10 zákona č. 503/2003 Z. z. o navrátení vlastníctva k pozemkom a o zmene a doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení zákona č. 285/2008 Z. z. nariaďuje:
Slovenský pozemkový fond - územný organizačný útvar (ďalej len „fond - regionálny odbor“) doručí oprávnenej osobe pozvánku na prerokovanie ponuky náhradného pozemku spolu s údajmi o pozemku, ktorý jej môže vydať ako náhradný pozemok a ako náhradný pozemok je vo vzťahu k pôvodnému pozemku v primeranej výmere a bonite alebo kvalite. Pozvánka musí byť písomne doručená najmenej 14 dní pred dňom prerokovania. Ponuka je pre fond - regionálny odbor záväzná do termínu prerokovania s oprávnenou osobou alebo písomného odmietnutia doručeného oprávnenou osobou. Ak sa oprávnená osoba na prerokovanie ponuky pozemku nedostaví ani písomne neodôvodní neúčasť na prerokovaní, má sa za to, že s prevodom ponúknutého pozemku nesúhlasí.
Ak oprávnená osoba pred prerokovaním ponuky náhradného pozemku navrhne iný náhradný pozemok, fond - regionálny odbor zistí, či je možné tento pozemok vydať. Ak nie je možné navrhovaný pozemok vydať, fond - regionálny odbor na prerokovaní oznámi oprávnenej osobe dôvody nemožnosti vydania pozemku a pokračuje v prerokovaní fondom - regionálnym odborom navrhnutého pozemku podľa odseku 1.
Ak oprávnená osoba navrhne pred doručením pozvánky na prerokovanie ponuky fondu - regionálneho odboru náhradný pozemok, fond - regionálny odbor zistí, či je možné tento pozemok vydať. Ak fond - regionálny odbor zistí, že je možné navrhovaný pozemok vydať, pozve oprávnenú osobu na prerokovanie. Ak fond - regionálny odbor zistí, že nie je možné navrhnutý náhradný pozemok vydať, postupuje podľa odseku 1.
Ak sa preukázateľne nenachádza v tom istom katastrálnom území náhradný pozemok podľa § 1 ods. 1, fond – regionálny odbor zahrnie do ponuky pozemok v okrese, v ktorom sa nachádzal pôvodný pozemok.
Ak sa preukázateľne nenachádza v okrese pozemok podľa odseku 1, ponúkne fond – regionálny odbor pozemok v susednom okrese vo svojej územnej pôsobnosti.
Ak sa preukázateľne v susednom okrese nenachádza pozemok podľa odseku 2, ponúkne fond – regionálny odbor pozemok v inom okrese vo svojej územnej pôsobnosti.
Postup fondu – regionálneho odboru podľa odsekov 2 a 3 je možný len s písomným súhlasom štatutárov Slovenského pozemkového fondu po predchádzajúcom prerokovaní v rade fondu.1)
Slovenský pozemkový fond neposkytne ako náhradný pozemok podľa odsekov 1 až 3 pozemok podľa osobitného predpisu.2)
Po prijatí návrhu náhradného pozemku oprávnenej osoby alebo po prijatí ponuky náhradného pozemku oprávnenou osobou vypracúva fond - regionálny odbor
návrh dohody o spôsobe náhrady3) a návrh zmluvy o bezodplatnom prevode vlastníctva konkrétneho pozemku, alebo
zápisnicu z prerokovania plnenia reštitučnej náhrady a návrh zmluvy o bezodplatnom prevode vlastníctva konkrétneho pozemku.
Návrh zmluvy o bezodplatnom prevode vlastníctva konkrétneho pozemku spolu s príslušnými dokumentmi doručuje fond - regionálny odbor príslušnému organizačnému útvaru generálneho riaditeľstva Slovenského pozemkového fondu; ak tento organizačný útvar nezistí okolnosti zabraňujúce vydaniu náhradného pozemku, predloží štatutárnemu orgánu návrh zmluvy o bezodplatnom prevode vlastníctva konkrétneho pozemku na prerokovanie radou fondu.
Zrušuje sa nariadenie vlády Slovenskej republiky č. 142/2009 Z. z., ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov.
Toto nariadenie vlády nadobúda účinnosť 1. júna 2010.
§ 35 ods. 1 písm. a) zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov.
§ 11 ods. 3 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov.
§ 6 ods. 9 zákona č. 503/2003 Z. z. o navrátení vlastníctva k pozemkom a o zmene a doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení neskorších predpisov.
§ 16 ods. 5 zákona č. 229/1991 Zb. v znení neskorších predpisov.
Číslo: 237/2010 Z. z.
Názov: Nariadenie vlády Slovenskej republiky, ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov
Dátum schválenia: 25.05.2010
Dátum vyhlásenia: 01.06.2010
Nachádza sa v čiastke: 95/2010
2. 01.06.2010 - 31.03.2011
3. 01.04.2011 - 30.06.2015 83/2011 Z. z.
4. 01.07.2015 - 134/2015 Z. z.